**Проект**

**ДОГОВОР**

Днес, ........................... г. в гр. София, между:

**БЪЛГАРСКАТА НАРОДНА БАНКА,** със седалище и адрес на управление: гр. София, 1000, пл. „Княз Александър І” № 1, код по БУЛСТАТ: 000694037, представлявана от Снежанка Деянова – главен секретар и ТЕМЕНУЖКА ЦВЕТКОВА – главен счетоводител, наричана по-нататък в договора за краткост **ВЪЗЛОЖИТЕЛ,** от една страна,

и

**“АНДРЮС ФЕШЪН” ЕООД**, със седалище и адрес на управление: гр. София 1574, р-н „Слатина“, бул. "Ситняково" № 47А, ет. партер, ап. офис 1, EИК: 130945603, представлявано от Павлин Андреев – управител, наричан по-нататък в договора за краткост **ИЗПЪЛНИТЕЛ**, от друга страна,

На основание чл. 112, ал. 1 от Закона за обществените поръчки (ЗОП) и във връзка с проведена процедура на „пряко договаряне“ за възлагане на обществена поръчка по чл. 182, ал. 1, т. 2 във връзка с чл. 18, ал. 1, т. 13 от Закона за обществените поръчки (ЗОП) и Решение № ……/…….2018 г. на главния секретар на БНБ за определяне на изпълнител на поръчката, се сключи настоящия договор при следните условия:

**I. ПРЕДМЕТ НА ДОГОВОРА**

**Чл. 1.**(1)**ВЪЗЛОЖИТЕЛЯТ** възлага, а **ИЗПЪЛНИТЕЛЯТ** се задължава срещу възнаграждение да достави „Дамски костюми“, наричани по-долу „стоки“ или „артикули“ за работещите в Българската народна банка, в съответствие с Техническата спецификация за възлагане на обществена поръчка на **ВЪЗЛОЖИТЕЛЯ** – Приложение № 1 (Техническа спецификация), с Техническо предложение на **ИЗПЪЛНИТЕЛЯ** – Приложение № 2 и след получени писмени заявки на **ВЪЗЛОЖИТЕЛЯ**.

(2)**ВЪЗЛОЖИТЕЛЯТ** не е длъжен да заяви посочените в Техническата спецификация на **ВЪЗЛОЖИТЕЛЯ** прогнозни количества на стоките. В заявките по ал. 1, се определят количествата стоки, реално отговарящи на нуждите на **ВЪЗЛОЖИТЕЛЯ** и които **ИЗПЪЛНИТЕЛЯТ** е длъжен да достави.

**Чл. 2.**(1)В срока на договора по чл. 4, ал. 1 **ИЗПЪЛНИТЕЛЯТ** се задължава да извършва основни доставки, допълнителни доставки на стоките и доставки за сезонния персонал на **ВЪЗЛОЖИТЕЛЯ**.

(2)Основни доставки се осъществяват един път през съответната календарна година, а допълнителни – при възникване на конкретни причини (напр. наемане на нов/и служител/и или др.).

(3)Доставката през съответната календарна година за сезонния персонал се уточняват допълнително с **ИЗПЪЛНИТЕЛЯ**, като в заявката на **ВЪЗЛОЖИТЕЛЯ** по чл. 1, ал. 1, се посочват информацията по чл. 3, ал. 1, срокът за доставка (който не може да бъде по-дълъг от 30 работни дни, считано от датата на получаване на заявката), и видовете артикули в съответствие с Техническата спецификация на **ВЪЗЛОЖИТЕЛЯ**. За допълнителни доставки за сезонния персонал се прилага срокът по чл. 4, ал. 2, т. 2.

(4)**ВЪЗЛОЖИТЕЛЯТ** не се ангажира да възложи на **ИЗПЪЛНИТЕЛЯ** доставката на всички видове артикули, посочени в Техническата спецификация на **ВЪЗЛОЖИТЕЛЯ –** Приложение № 1.

**Чл. 3.**(1)Заявките по чл. 1, ал. 1 са в писмен вид, включват вид на доставката (основна, допълнителна/сезонен персонал), одобрен модел, плат и цвят, брой, размер, за всеки отделен артикул, предмет на договора и се изпращат от представителя на **ВЪЗЛОЖИТЕЛЯ**, посочен в чл. 32, ал. 2, т. 2.2 сканирани по електронната поща на **ИЗПЪЛНИТЕЛЯ**, посочена в чл. 32, ал. 2, т. 1 или на факса на **ИЗПЪЛНИТЕЛЯ.**

(2)Заявките по чл. 1, ал. 1 се изготвят след определяне на размерите на стоките за работещите. Определянето на индивидуалните размери се осъществява от **ИЗПЪЛНИТЕЛЯ,** чрез вземане на мерки на служителите на територията на **ВЪЗЛОЖИТЕЛЯ** по график, изготвен от **ВЪЗЛОЖИТЕЛЯ** и съгласуван с **ИЗПЪЛНИТЕЛЯ** в срок до 3 (три) работни дни от датата на уведомлението от страна **ВЪЗЛОЖИТЕЛЯ.**

(3)Определянето на индивидуалните размери по ал. 2 се осъществява от **ИЗПЪЛНИТЕЛЯ** в рамките на графика, но не по-късно от 10 (десет) работни дни от датата на уведомлението. **ВЪЗЛОЖИТЕЛЯТ** има право да удължи този срок, като писмено предостави възможност на **ИЗПЪЛНИТЕЛЯ** да продължи с определянето на индивидуалните мерки.

**II. СРОК НА ДОГОВОРА. МЯСТО НА ИЗПЪЛНЕНИЕ.**

**Чл. 4.**(1)Настоящият договор влиза в сила от датата, посочена в регистрационния номер от деловодната система на **ВЪЗЛОЖИТЕЛЯ**, поставен на страница 1 от настоящия договор и е със срок 2 (две) години или до изчерпване на сумата, посочена в чл. 5, ал. 1, в зависимост от това, кое обстоятелство настъпи първо.

(2)**ИЗПЪЛНИТЕЛЯТ** се задължава да достави стоките, предмет на договора, в следните срокове:

1.при основна доставка – до 30 (тридесет) работни дни от датата на получаване на писмена заявка.

2.при допълнителна доставка – до 10 (десет) работни дни от датата на получаване на писмена заявка.

(3)**ИЗПЪЛНИТЕЛЯТ** е длъжен да достави стоките, предмет на този договор в склада на БНБ, гр. София 1000, пл. „Княз Александър I“ № 1, след предварително съгласуване с представителя на **ВЪЗЛОЖИТЕЛЯ**, посочен в чл. 32, ал. 2, т. 2.1 за деня и часа на доставката. Транспортните разходи по доставката на стоките са за сметка на **ИЗПЪЛНИТЕЛЯ**.

**III. ЦЕНИ. НАЧИН И СРОК НА ПЛАЩАНЕ.**

**Чл. 5.**(1)Всички плащания по този договор не могат да надвишават сумата от 14,760.00 лв. без ДДС.

(2)Общата цена на отделната доставка се образува от единичните цени, посочени в „Ценово предложение“ – Приложение № 3 на **ИЗПЪЛНИТЕЛЯ**, неразделна част от договора и съответните количества заявени и доставени стоки.

(3)Доставката на заявените и приети от **ВЪЗЛОЖИТЕЛЯ** стоки се заплаща по определените единични цени, посочени в „Ценово предложение“ – Приложение № 3 на **ИЗПЪЛНИТЕЛЯ.**

(4)Определените от **ИЗПЪЛНИТЕЛЯ** единични цени по ал. 3 са фиксирани за срока на договора и не могат да бъдат променяни, освен в случаите на намаляване в полза на **ВЪЗЛОЖИТЕЛЯ**, съгласно чл. 116, ал. 1, т. 1 от ЗОП.

(5)В цените по ал. 3 се включват всички разходи, в т. ч. транспортните разходи до мястото на изпълнение, посочено в чл. 4, ал. 3; пощенските разходи; разходи за определяне на индивидуалните размери; разходи за куриерски услуги; разходи за опаковка; товаро-разтоварване и всички други разходи за цялостното и качествено изпълнение на доставките по настоящия договор.

**Чл. 6.**(1)Плащанията по този договор се извършват от **ВЪЗЛОЖИТЕЛЯ** с преводно нареждане по банковата сметка на **ИЗПЪЛНИТЕЛЯ** в срок до 10 (десет) работни дни след приемане на доставките на **ИЗПЪЛНИТЕЛЯ**, което се удостоверява с подписване на двустранен окончателен приемателно-предавателен протокол и представяне на фактура.

(2)Протоколът по ал. 1 се изготвя от представителя на **ИЗПЪЛНИТЕЛЯ** , посочен в чл. 32, ал. 2, т. 1 в 2 (два) екземпляра – един за **ВЪЗЛОЖИТЕЛЯ** и един за **ИЗПЪЛНИТЕЛЯ,** след приключване на проверката по чл. 9 и установяване от определените от **ВЪЗЛОЖИТЕЛЯ** лица, че доставените стоки или част от тях съответстват на договорените изисквания и са в изискуемото от **ВЪЗЛОЖИТЕЛЯ** количество. От страна на **ВЪЗЛОЖИТЕЛЯ** протокола по ал. 1 се подписва от лицето, посочено в чл. 32, ал. 2, т. 2.1.

(3)Към протокола по ал. 2 сеприлага оригинална фактура за доставените и приети стоки.

(4)Дължимите плащания по настоящия договор се извършват по следната банкова сметка на **ИЗПЪЛНИТЕЛЯ**:

IBAN: …………………………

BIC: …………………………...

Банка: …………………………

Град/клон/офис: ………………

**Чл. 7. ВЪЗЛОЖИТЕЛЯТ** няма право да прави повече заявки, както и да извършва плащания по този договор, когато сбора на сумата на платеното по договора до момента и сбора на сумата на бъдещите плащания надхвърлят сумата, посочена в чл. 5, ал. 1, съответно **ИЗПЪЛНИТЕЛЯТ** няма право да изпълнява заявки, предмет на настоящия договор, които надхвърлят тази сума. В този случай, договорът може да бъде прекратен по реда на чл. 22, ал. 1, т. 1 поради изчерпване на сумата, предвидена от **ВЪЗЛОЖИТЕЛЯ** за доставките по настоящия договор.

**IV. ПРИЕМАНЕ И ПРЕДАВАНЕ НА СТОКИТЕ. РЕКЛАМАЦИИ**

**Чл. 8.**(1)За предаването и приемането на всяка доставка на стоките, предмет на договора, се подписва съответен приемателно-предавателен протокол от представител на **ИЗПЪЛНИТЕЛЯ** и от представителя на **ВЪЗЛОЖИТЕЛЯ** по чл. 32, ал. 2, т. 2.1.

(2)Протоколът по ал. 1 се изготвя от **ИЗПЪЛНИТЕЛЯ** в 2 (два) екземпляра и съдържа вида на стоките (артикулите) и тяхното количество.

(3)Доставените стоки следва да са придружени със сертификати за качество на платовете, издадени от производител и/или с протоколи за изпитвания, издадени от акредитирани от компетентен орган лаборатории, а при невъзможност да се приложат сертификати за качество на използваните платове за всички артикули по доставката – писмена декларация, в която **ИЗПЪЛНИТЕЛЯТ** следва да посочи, че доставените артикули са изработени, като са ползвани същите платове, за които са представени сертификати за качество в документацията за обществената поръчка.

(4)Доставените стоки следва да отговорят на показателите и на параметрите, посочени в Техническата спецификация – Приложение № 1 и в Техническото предложение на **ИЗПЪЛНИТЕЛЯ**, на одобрените от **ВЪЗЛОЖИТЕЛЯ** мостри, на действащите Български държавни стандарти (БДС), европейски стандарти или еквивалентни, приложими за съответния вид стока, както и на съответните нормативни изисквания.

(5)Рискът и собствеността върху стоките, предмет на договора, преминават от **ИЗПЪЛНИТЕЛЯ** върху **ВЪЗЛОЖИТЕЛЯ** от датата на приемането им, посочена в приемателно-предавателния протокол по ал. 1.

**Чл. 9.**(1)Определени от **ВЪЗЛОЖИТЕЛЯ** лица извършват проверка на доставените стоки в срок до 10 (десет) работни дни след предаване на стоките по реда на чл. 8.

(2)Когато при проверката по ал. 1 са констатирани липси, явни дефекти, несъответствия в размерите, както и несъответствия с Техническата спецификация – Приложение № 1 и Техническото предложение на **ИЗПЪЛНИТЕЛЯ** – Приложение № 2 или с представените от **ИЗПЪЛНИТЕЛЯ** и одобрени от **ВЪЗЛОЖИТЕЛЯ** мостри, тези обстоятелства се посочват в констативен протокол, който се изготвя и подписва в 2 (два) екземпляра от представителя на **ВЪЗЛОЖИТЕЛЯ**, посочен в чл. 32, ал. 2, т. 2.1. От страна на **ИЗПЪЛНИТЕЛЯ** протоколът се подписва от определен от **ИЗПЪЛНИТЕЛЯ** представител. В протокола се посочва и срокът на доставка на липсващите стоки и/или замяната на дефектните/несъответстващи с нови стоки без несъответствия.

(3)За явни дефекти по ал. 2 се считат хлабави шевове, неточно направени и поставени джобове, липсващи копчета или ципове, разлики в широчината или дължината на ръкави и други, дупки, бримки и други видими дефекти по материята, следи по артикулите от химикал, креда и т.н., както и други подобни.

(4)В случай че **ИЗПЪЛНИТЕЛЯТ** в срок до 3 (три) работни дни, след уведомяване по електронната поща на неговия представител по чл. 32, ал. 2, т. 1 за изготвения протокол, не изпрати свой представител да подпише протокола по ал. 2, протоколът се изпраща с писмо с обратна разписка на адреса на **ИЗПЪЛНИТЕЛЯ**, поставен на стр. 1 от настоящия договор.

(5)**ИЗПЪЛНИТЕЛЯТ** е длъжен да достави липсващите стоки, както и стоки, без дефекти или с изискващите се от **ВЪЗЛОЖИТЕЛЯ** размери, както и стоки отговарящи на договорените изисквания, в т. ч. на Техническата спецификация на **ВЪЗЛОЖИТЕЛЯ** – Приложение № 1 и Техническото предложение на **ИЗПЪЛНИТЕЛЯ** и на одобрените мостри в срока, посочен в протокола. Доставката на липсващите стоки, съответно замяната им с нови, както и всички разходи, свързани с доставката, съответно замяната са за сметка на **ИЗПЪЛНИТЕЛЯ** и се извършва при условията, посочени в настоящия договор.

(6)Доставката на новите стоки по ал. 5, съответно замяната, се удостоверява с протокол, който се подписва от представител на **ИЗПЪЛНИТЕЛЯ** и от представителя на **ВЪЗЛОЖИТЕЛЯ** по чл. 32, ал. 2, т. 2.1.

(7)След доставката, съответно замяната по ал. 5, определени от **ВЪЗЛОЖИТЕЛЯ** лица извършват проверка на стоките, като в случай че доставените стоки съответстват на договорните изисквания се изготвя и подписва двустранен окончателен приемателно-предавателен протокол за окончателното приемане на тези стоки. Протоколът се подписва от представителя на **ВЪЗЛОЖИТЕЛЯ** по чл. 32, ал. 2, т. 2.1.

(8)Когато при проверката по ал. 1 се установи, че всички стоки от съответната доставка или на част от тях съответстват на договорните изисквания и/или не са констатирани липси, се пристъпва към изготвянето на окончателен приемо-предавателен протокол и се прилага чл. 6.

**Чл. 10. ВЪЗЛОЖИТЕЛЯТ** си запазва правото по всяко време да проверява качеството на доставените артикули и на вложените в тях материали за съответствието им с показателите и параметрите, посочени в Техническата спецификация на **ВЪЗЛОЖИТЕЛЯ** – Приложение № 1 и в Техническото предложение на **ИЗПЪЛНИТЕЛЯ** – Приложение № 2 и от представените от него и одобрени от **ВЪЗЛОЖИТЕЛЯ** мостри, чрез изпитване на доставените стоки (артикули) в посочена от **ВЪЗЛОЖИТЕЛЯ** акредитирана лаборатория в Република България. Разходите за изпитване са за сметка на **ИЗПЪЛНИТЕЛЯ**, когато след провеждане на анализа се установи, че доставените стоки не отговорят на изискванията, посочени в Техническата спецификация на **ВЪЗЛОЖИТЕЛЯ** – Приложение № 1 и в Техническото предложение на **ИЗПЪЛНИТЕЛЯ –** Приложение № 2.

**Чл. 11. ИЗПЪЛНИТЕЛЯТ** отговаря за явни и скрити недостатъци (рекламации по отношение на качеството) на доставените стоки, възникнали в рамките на гаранционните срокове, посочени в Техническото му предложение и се задължава да ги замени с нови без недостатъци или да отстрани недостатъците за своя сметка в срок до 7 (седем) работни дни, считано от датата на получаване на рекламацията.

**Чл. 12.**(1)В случаите на рекламация относно качество по чл. 11 всички разходи за транспорт и престой по връщането и заменянето на стоките са за сметка на **ИЗПЪЛНИТЕЛЯ**.

(2)**ВЪЗЛОЖИТЕЛЯТ** уведомява писмено **ИЗПЪЛНИТЕЛЯ** за рекламацията по чл. 11.

(3)Доставката на нови стоки без несъответствия се извършва при условията и реда, посочени в настоящия договор, като след предаването на стоките по реда на чл. 8, се извършва проверка на стоките в срок до 3 (три) работни дни.

**V. ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Чл. 13. ИЗПЪЛНИТЕЛЯТ** има право да получи заплащане за доставените стоки, в случаите когато отговорят на договорените изисквания.

**Чл. 14. ИЗПЪЛНИТЕЛЯТ** се задължава да:

1.достави стоките в количество съгласно заявката на **ВЪЗЛОЖИТЕЛЯ** в съответния срок по чл. 4, ал. 2, т. 1 и 2, както и доставките за сезонния персонал с транспорт за своя сметка, на място, посочено в чл. 4, ал. 3, като доставените стоки следва да отговарят на договорените изисквания, в т. ч. на показателите и параметрите, посочени в Техническата спецификация на **ВЪЗЛОЖИТЕЛЯ** – Приложение № 1 и в Техническото предложение на **ИЗПЪЛНИТЕЛЯ** – Приложение № 2 и на одобрените от **ВЪЗЛОЖИТЕЛЯ** мостри, както и на изискванията на приложимия за съответния вид стока БДС или еквивалент и на действащите нормативни изисквания;

2.съгласува графика по чл. 3, ал. 2, изготвен от **ВЪЗЛОЖИТЕЛЯ**, в срок до 3 (три) работни дни от датата на уведомлението на **ВЪЗЛОЖИТЕЛЯ**;

3.определи индивидуалните размери на работещите в рамките на съгласувания график по чл. 3, ал. 2, но не по-късно от 10 (десет) работни дни от датата на уведомлението, а при удължаване на срока от страна на **ВЪЗЛОЖИТЕЛЯ** – в рамките на удължения срок.

4.маркира стоките с трайна маркировка спрямо изискванията на съответния БДС или еквивалент;

5.съхранява стоките при подходящи условия до постъпването в склада на БНБ;

6.предава стоките по реда, посочен в настоящия договор, като спазва правилата за достъп и пропускателния режим в сградите на БНБ;

7.изготвя, подписва и предава изискващите се съгласно настоящия договор документи, в договорените срокове;

8.отстрани констатираните от представителите на **ВЪЗЛОЖИТЕЛЯ** несъответствия, както и да достави липсващите стоки, съответно стоки, без дефекти, стоки в изискуемите от **ВЪЗЛОЖИТЕЛЯ** размери и такива отговарящи на договорените изисквания, в т. ч. на Техническата спецификация на **ВЪЗЛОЖИТЕЛЯ** – Приложение № 1 и Техническото предложение на **ИЗПЪЛНИТЕЛЯ** **–** Приложение   
№ 2 и на одобрените мостри в срока, посочен в протокола по чл. 9, ал. 2;

9.осигури необходимите ресурси, в т. ч. и технически за своевременно и незабавно приемане на заявките, както и да предприеме необходимите действия, гарантиращи качественото и бързо изпълнение от неговите представители на задълженията по настоящия договор;

10.уведомява своевременно **ВЪЗЛОЖИТЕЛЯ** за промени в адресите, в т. ч. електронни и на телефоните, посочени в настоящия договор;

11.представи по искане на **ВЪЗЛОЖИТЕЛЯ** информация и документи, свързани с доставките, предмет на договора, в т.ч. издадени от производителя за съответствието на доставените стоки със стандартите, както и информация за използването, комплектоването и поддръжката на облеклата, в срок до 3 (три) работни дни от искането;

12.заплати разходите за изследването по чл. 10, в случаите когато се установи, че доставените стоки не отговарят на Техническата спецификация на **ВЪЗЛОЖИТЕЛЯ** – Приложение № 1 и на Техническото предложение на **ИЗПЪЛНИТЕЛЯ –** Приложение № 2.

**VI. ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Чл. 15.**(1**) ВЪЗЛОЖИТЕЛЯТ** има право:

1.да изисква и да получава стоките, предмет на договора;

2.да не приеме стоките в случаите, когато не отговорят на договорените изисквания, в т. ч. на Техническата спецификация на **ВЪЗЛОЖИТЕЛЯ**, на Техническото предложение на **ИЗПЪЛНИТЕЛЯ** и на одобрените от **ВЪЗЛОЖИТЕЛЯ** мостри, както и да откаже извършването на съответното плащане;

3.във всеки един момент от действието на договора да извършва проверка относно качеството на доставените стоки и етапа на изпълнение на доставките, без да пречи на оперативната дейност на **ИЗПЪЛНИТЕЛЯ**;

4.да изисква информация и допълнителни документи от **ИЗПЪЛНИТЕЛЯ**;

5.след забава на задълженията на **ИЗПЪЛНИТЕЛЯ** по чл. 9, ал. 5, да отправи писмена покана до **ИЗПЪЛНИТЕЛЯ**, с която да изиска от **ИЗПЪЛНИТЕЛЯ** незабавно, но не по-късно от определен в поканата срок, да отстрани констатираните несъответствия и да достави липсващите стоки, такива без дефекти и стоки, съответстващи на заявените размери и отговарящи на договорените изисквания.

(2)**ВЪЗЛОЖИТЕЛЯТ** задържа представените от **ИЗПЪЛНИТЕЛЯ** мостри на конкретни артикули, посочени в Техническата спецификация на **ВЪЗЛОЖИТЕЛЯ** до окончателното прекратяване на договора с цел сравняване за съответствие между доставените стоки и представените мостри. Невърнатите мостри се заплащат от **ВЪЗЛОЖИТЕЛЯ** съобразно единичните цени за съответните видове артикули в Ценово предложение – Приложение № 3 на **ИЗПЪЛНИТЕЛЯ**.

**Чл. 16. ВЪЗЛОЖИТЕЛЯТ** се задължава:

1.да приеме доставените стоки в случаите, когато отговарят на договорените изисквания;

2.да извършва дължимите плащания по реда на чл. 6.

***VI-а ДОГОВОР ЗА ПОДИЗПЪЛНЕНИЕ (когато е приложимо*)**

**Чл. 16а.**(1)**ИЗПЪЛНИТЕЛЯТ** се задължава да сключи договор за подизпълнение с ПОДИЗПЪЛНИТЕЛЯ/ИТЕ, посочен в представената от него оферта. **ИЗПЪЛНИТЕЛЯТ** се задължава да предостави на **ВЪЗЛОЖИТЕЛЯ** копие от договора за подизпълнение в срок до 3 (три) дни от сключването му, но не по-късно от датата на сключване на настоящия договор, заедно с доказателства, че са изпълнени условията по чл. 66, ал. 2 от ЗОП. **ИЗПЪЛНИТЕЛЯТ** уведомява **ВЪЗЛОЖИТЕЛЯ** за всякакви промени в предоставената информация в хода на изпълнение на договора в срок до 3 (три) дни от настъпване на съответното обстоятелство.

(2)Процентното участие на ПОДИЗПЪЛНИТЕЛЯ/ИТЕ в цената за изпълнение на договора не може да бъде различно от посоченото в офертата на **ИЗПЪЛНИТЕЛЯ**. В случай че част от поръчката, която се изпълнява от ПОДИЗПЪЛНИТЕЛ, може да бъде предадена като отделен обект на **ИЗПЪЛНИТЕЛЯ** или на **ВЪЗЛОЖИТЕЛЯ**, **ВЪЗЛОЖИТЕЛЯТ** заплаща възнаграждение за тази част на ПОДИЗПЪЛНИТЕЛЯ (директно плащане), но само ако изпълнението на тази част отговаря на договорните изисквания.

(3)Директното плащане по ал. 2 се осъществява въз основа на искане, отправено от ПОДИЗПЪЛНИТЕЛЯ до **ВЪЗЛОЖИТЕЛЯ**, чрез **ИЗПЪЛНИТЕЛЯ**, който е длъжен да го предостави на **ВЪЗЛОЖИТЕЛЯ** в 15 (петнадесет) дневен срок от получаването му. Към искането, **ИЗПЪЛНИТЕЛЯТ** предоставя становище, от което да е видно дали оспорва плащанията или част от тях като недължими. **ВЪЗЛОЖИТЕЛЯТ** има право да откаже директно плащане на ПОДИЗПЪЛНИТЕЛЯ, когато искането за плащане е оспорено, до момента на отстраняване на причината за отказа.

(4)Към момента на сключване на този договор или най-късно преди започване на неговото изпълнение, **ИЗПЪЛНИТЕЛЯТ** се задължава да уведоми **ВЪЗЛОЖИТЕЛЯ** за името, данните за контакт и представителите на ПОДИЗПЪЛНИТЕЛЯ/ИТЕ, посочени в офертата. **ИЗПЪЛНИТЕЛЯТ** се задължава да уведомява **ВЪЗЛОЖИТЕЛЯ** в хода на изпълнение на този договор за всякакви промени в предоставената информация.

(5)Замяна или включване на ПОДИЗПЪЛНИТЕЛ по време на изпълнение на този договор се допуска по изключение, когато възникне необходимост и ако са изпълнени едновременно всички условия, посочени в чл. 66, ал. 11 от ЗОП.

(6)В случаите по ал. 5, **ИЗПЪЛНИТЕЛЯТ** се задължава да представи на **ВЪЗЛОЖИТЕЛЯ** копие на допълнителното споразумение за замяна на посочен в офертата ПОДИЗПЪЛНИТЕЛ, заедно с доказателства, че са изпълнени условията на   
чл. 66, ал. 11 от ЗОП в срок до 3 (три) дни от сключването му.

(7)Независимо от сключения договор за подизпълнение, отговорността за изпълнение на настоящия договор е на **ИЗПЪЛНИТЕЛЯ**.

**VII. ГАРАНЦИОННИ СРОКОВЕ**

**Чл. 17.**(1)**ИЗПЪЛНИТЕЛЯТ** гарантира, че качеството и техническите параметри на стоките, предмет на този договор няма да се променят в рамките на определени гаранционни срокове.

(2)Гаранционните срокове за отделните стоки са посочени в Техническото предложение на **ИЗПЪЛНИТЕЛЯ** и започват да текат от датата на приемане на стоките с окончателния приемателно-предавателен протокол.

**VIII. НЕУСТОЙКИ**

**Чл. 18.**При забава на плащане, **ВЪЗЛОЖИТЕЛЯТ** дължи неустойка на **ИЗПЪЛНИТЕЛЯ** в размер на 0.5 % от стойността на забавеното плащане за всеки просрочен ден, но не повече от 10 % от тази стойност.

**Чл. 19.**(1)В случаите, когато **ИЗПЪЛНИТЕЛЯТ** не изпълни задълженията, свързани с доставката на стоките по чл. 14, т. 2 и 3 в посочените срокове, **ИЗПЪЛНИТЕЛЯТ** заплаща на **ВЪЗЛОЖИТЕЛЯ** неустойка в размер на 3 % от стойността, посочена в чл. 5, ал. 1 за всеки просрочен ден, но не повече от 10 % от тази стойност.

(2)В случаите, когато **ИЗПЪЛНИТЕЛЯТ** не изпълни задълженията си по чл. 9, ал. 5, независимо дали пълно или частично, в установения за това срок, същият заплаща на **ВЪЗЛОЖИТЕЛЯ** неустойка в размер на 3 % върху общата стойност на стоките, за които доставката не е приета, поради несъответствие, определена на база единичните цени, посочени в Ценовото предложение на **ИЗПЪЛНИТЕЛЯ**, за всеки просрочен ден, но не повече от 10 % от тази стойност.

(3)В случаите, когато **ИЗПЪЛНИТЕЛЯТ** не изпълни рекламациите по чл. 11 или доставените стоки след рекламациите не отговарят на договорните изисквания, в т. ч. на показателите и параметрите, посочени в Техническата спецификация на **ВЪЗЛОЖИТЕЛЯ** и в Техническото предложение на **ИЗПЪЛНИТЕЛЯ** или на одобрените от **ВЪЗЛОЖИТЕЛЯ** мостри, **ИЗПЪЛНИТЕЛЯТ** заплаща на **ВЪЗЛОЖИТЕЛЯ** неустойка в размер на 20 % от общата стойност на рекламираните стоки.

(4)В случаите, когато **ИЗПЪЛНИТЕЛЯТ** не изпълни задълженията си и не извърши допълнителни доставки в срока по чл. 4, ал. 2, т. 2, както и доставка за сезонния персонал в срока, посочен в заявката по чл. 2, ал. 3, **ИЗПЪЛНИТЕЛЯТ** заплаща на **ВЪЗЛОЖИТЕЛЯ** неустойка в размер на 3 % от общата стойност на недоставените стоки, определена на база единичните цени, посочени в Ценовото предложение на **ИЗПЪЛНИТЕЛЯ** за всеки просрочен ден, но не повече от 10 % от тази стойност.

(5)В случаите, когато **ИЗПЪЛНИТЕЛЯТ** не представи изисквани от **ВЪЗЛОЖИТЕЛЯ** информация или документи, свързани със стоките, предмет на договора в срока по чл. 14, т. 11 **ИЗПЪЛНИТЕЛЯТ** дължи неустойка за забава в размер на 1 % от общата стойност по чл. 5, ал. 1, за всеки просрочен ден, но не повече от 10 % от тази стойност.

**Чл. 20. ВЪЗЛОЖИТЕЛЯТ** има право да прекрати едностранно договора, без предизвестие и без да дава допълнителен срок за изпълнение, като има право и на неустойка в размер на 20 % от общата стойност на заявените от **ВЪЗЛОЖИТЕЛЯ**, но не доставени от **ИЗПЪЛНИТЕЛЯ** стоки или неприети стоки, поради установено несъответствие, изчислена на база единичните стойности, посочени в Ценовото предложение на **ИЗПЪЛНИТЕЛЯ**:

1.при неизпълнение на основна доставка на стоки или на част от тях в срока по чл. 4, ал. 2, т. 1 от договора;

2.при системно (три или повече пъти) доставяне на стоки, които не съответстват на договорените изисквания, в т. ч. на показателите и параметрите, посочени в Техническото предложение на **ИЗПЪЛНИТЕЛЯ** и на одобрените от **ВЪЗЛОЖИТЕЛЯ** мостри;

3.при неизпълнение на допълнителна доставка в срока по чл. 4, ал. 2, т. 2 или доставка за сезонния персонал в срока, посочен в заявката по чл. 2, ал. 3, когато **ИЗПЪЛНИТЕЛЯТ** просрочи срока с повече от 20 (двадесет) дни от изтичането на съответните срокове;

4.когато **ИЗПЪЛНИТЕЛЯТ** не отстрани констатираните несъответствия и когато не достави липсващите стоки, стоки без дефекти и стоки, съответстващи на заявените размери и отговарящи на договорните изисквания, след писмена покана от страна на **ВЪЗЛОЖИТЕЛЯ**.

**Чл. 21. ВЪЗЛОЖИТЕЛЯТ** може да претендира обезщетение за нанесени вреди и пропуснати ползи по общия ред, в случай, че те превишават размера на предвидените в този договор неустойки.

**IX. ПРЕКРАТЯВАНЕ НА ДОГОВОРА**

**Чл. 22.**(1)Този договор се прекратява:

1.с изтичане на срока на договора или с достигане на максимално допустимата стойност на договора по чл. 5, ал. 1, като в този случай между страните се подписва допълнително споразумение за прекратяване на договора, в съответствие с ал. 2, т. 1, в което се уговарят условията по прекратяването на договора;

2.при прекратяване на юридическото лице – страна по договора, без правоприемство по смисъла на законодателството, в която съответното лице е установено.

(2)Договорът може да бъде прекратен:

1.по взаимно съгласие на страните, изразено в писмена форма;

2.когато за **ИЗПЪЛНИТЕЛЯ** бъде открито производство по несъстоятелност или ликвидация – по искане на **ВЪЗЛОЖИТЕЛЯ**.

**Чл. 23.**Всяка от страните може да развали договора при виновно неизпълнение на съществено задължение на другата страна по договора, извън случаите по чл. 20, с 20 (двадесет) дневно писмено предизвестие от изправната до неизправната страна и определяне на подходящ срок за изпълнение.

**Чл. 24. ВЪЗЛОЖИТЕЛЯТ** прекратява договора в случаите на чл. 118, ал. 1 от ЗОП, без да дължи обезщетение на **ИЗПЪЛНИТЕЛЯ** за претърпени от прекратяването на договора вреди, освен ако прекратяването е на основание чл. 118, ал. 1, т. 1 от ЗОП. В последния случай, размерът на обезщетението се определя в протокол или споразумение, подписано от страните, а при непостигане на съгласие - по реда на ГПК.

**Чл. 25.**При всички случаи на прекратяване на договора, като приложение към съответното допълнително споразумение или писмено уведомление на едната страна до друга, се изготвя протокол в два екземпляра за извършената работа към момента на прекратяване и за евентуално дължимите плащания. Протокол не се съставя ако двете страни нямат взаимни претенции една към друга.

**Чл. 26.**При предсрочно прекратяване на договора, **ВЪЗЛОЖИТЕЛЯТ** е длъжен да заплати на **ИЗПЪЛНИТЕЛЯ** реално изпълнените и приети по установения ред доставки.

**X. КОНФИДЕНЦИАЛНОСТ**

**Чл. 27.**(1) Всяка от страните по този договор се задължава да не разкрива или разпространява информация за другата страна, станала ѝ известна при или по повод изпълнението на договора.

(2)Всички предоставени/узнати данни, сведения, факти и обстоятелства, свързани със сключването и изпълнението на този договор, ще се третират от страните като конфиденциална информация и ще се използват само за целите на изпълнение на този договор.

(3)Страните се задължават да пазят в тайна, да не разпространяват на трети лица и да опазват от неоторизиран достъп информацията, станала им известна при или по повод изпълнението на задълженията им по настоящия договор, включително и след прекратяването на същия.

(4)Всяка от страните се задължава да информира другата при нарушаване на изискванията за опазване на поверителност на информацията по този договор.

(5)В случай на прекратяване на договора, всяка от страните определя предоставената информация, която другата страна трябва да унищожи. Унищожаването на носителите на информация се извършва по начин, който да не позволява нейното възстановяване. Това се отнася и за информацията, предоставена на електронен носител.

(6)В случай на необходимост от предоставяне на трети лица на конфиденциална информация, е необходимо изричното и писмено съгласие на другата страна по договора за всеки отделен случай. Трети лица са тези, които не са заети с изпълнението на настоящия договор.

**XI. ЗАКЛЮЧИТЕЛНИ РАЗПОРЕДБИ**

**Чл. 28.**При изпълнението на договора **ИЗПЪЛНИТЕЛЯТ** e длъжен да спазва всички приложими нормативни актове, разпоредби, стандарти и други изисквания, свързани с предмета на този договор.

**Чл. 29.**Никоя от страните няма право да прехвърля никое от правата и задълженията си, произтичащи от този договор, без съгласието на другата страна. Паричните вземания по договора могат да бъдат прехвърлени и залагани съгласно приложимото право.

**Чл. 30.**Този договор може да бъде изменян само с допълнителни споразумения, изготвяни в писмена форма и подписани от двете страни, в съответствие с изискванията и ограниченията на ЗОП.

**Чл. 31.**(1)Никоя от страните по този договор не отговаря за неизпълнение, причинено от непреодолима сила. За целите на този договор, „непреодолима сила“ има значението на това понятие по смисъла на чл. 306, ал. 2 от Търговския закон.

(2)Не може да се позовава на непреодолима сила страна, която е била в забава към момента на настъпване на обстоятелството, съставляващо непреодолима сила.

(3)Страната, която не може да изпълни задължението си поради непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в срок до 7 (седем) дни от настъпването на непреодолимата сила, като посочи в какво се състои непреодолимата сила и възможните последици от нея за изпълнението на договора. При неуведомяване се дължи обезщетение за настъпилите от това вреди.

(4)Докато трае непреодолимата сила, изпълнението на задълженията на свързаните с тях насрещни задължения се спира.

**Чл. 32.**(1)Всички уведомления между страните във връзка с този договор се извършват в писмена форма и могат да се предават лично или чрез препоръчано писмо, по куриер, по факс и електронна поща.

(2)Страните упълномощават следните представители, които да проследяват и приемат изпълнението на задълженията им по настоящия договор, да осъществяват контрол по цялостното изпълнение на договора и да подписват предвидените в договора документи, както следва:

1.**За ИЗПЪЛНИТЕЛЯ:**

Адрес за кореспонденция: ………………………………………….

Тел.: ………………………………………….

Факс: …………………………………………

e-mail: ………………………………………..

Лице: ………………………………………….

2.За**ВЪЗЛОЖИТЕЛЯ:**

адрес: гр. София, пл. ,,Княз Александър I” № 1

2.1.Лице за приемане и предаване на стоките и за подписване на протоколи по настоящия договор – Стефана Паунова, телефон 02/91451381, електронна поща [Paunova.St@bnbank.org](mailto:Paunova.St@bnbank.org).

2.2.Лице за изпращане на заявки на **ИЗПЪЛНИТЕЛЯ** – Веселин Табаков, телефон 02/91451919, електронна поща [Tabakov.V@bnbank.org](mailto:Tabakov.V@bnbank.org).

2.3. Лице за упражняване на цялостен контрол по изпълнението на договора – Иван Стоименов.

(3) За дата на уведомление по договор, съответно за дата на предаване на заявка се счита:

1.датата на предаването – при лично предаване;

2.датата на пощенското клеймо на обратната разписка – при изпращане по пощата;

3.датата на доставка, отбелязана върху куриерската разписка – при изпращане по куриер;

4.датата на приемането – при изпращане по факс;

5.датата на получаване – при изпращане по електронна поща.

(4)Всяка кореспонденция между страните ще се счита за валидна, ако е изпратена на посочените по-горе адреси (в т. ч. електронни), чрез посочените по-горе средства за комуникация и на посочените в ал. 2 лица. При промяна на посочените адреси, телефони и други данни за контакт, съответната страна е длъжна да уведоми другата в писмен вид в срок до 3 (три) работни дни от настъпване на промяната. При неизпълнение на това задължение всяко уведомление ще се счита за валидно връчено, ако е изпратено на посочените по-горе адреси, чрез описаните средства за комуникация и на посочените лица за контакт.

(5)При преобразуване без прекратяване, промяна на наименованието, правноорганизационната форма, седалището, адреса на управление, предмета на дейност, срока на съществуване, органите на управление и представителство на **ИЗПЪЛНИТЕЛЯ**, същият се задължава да уведоми **ВЪЗЛОЖИТЕЛЯ** за промяната в срок до 3 (три) работни дни от вписването ѝ в съответния регистър.

**Чл. 33.**Този договор, в т. ч. приложенията към него, както и всички произтичащи или свързани с него споразумения, и всички свързани с тях права и задължения, ще бъдат подчинени и ще се тълкуват съгласно българското право.

**Чл. 34.**Всички спорове, породени от този договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в договора или приспособяването му към нововъзникнали обстоятелства, ще се уреждат между страните чрез преговори, а при непостигане на съгласие – спорът ще се отнася за решаване с компетентния български съд.

Настоящият договор се състави и подписа в 2 (два) еднообразни екземпляра, по един за всяка от страните.

При подписване на договора се представиха документите по чл. 112, ал. 1 от Закона за обществените поръчки.

Неразделна част от настоящия договор са следните приложения:

1. Техническа спецификация – Приложение № 1;
2. Техническо предложение - Приложение № 2;
3. Ценово предложение - Приложение № 3.

**ЗА ВЪЗЛОЖИТЕЛЯ: ЗА ИЗПЪЛНИТЕЛЯ:**

**БЪЛГАРСКАТА НАРОДНА БАНКА** “**АНДРЮС ФЕШЪН**” **ЕООД**

**СНЕЖАНКА ДЕЯНОВА** **ПАВЛИН АНДРЕЕВ**

**ГЛАВЕН СЕКРЕТАР** **УПРАВИТЕЛ**

**ТЕМЕНУЖКА ЦВЕТКОВА**

**ГЛАВЕН СЧЕТОВОДИТЕЛ**